מופע הארנבות של ד"ר קספר

מופע הארנבות של ד"ר קספר היא להקת רוק ישראלית, המוכרת גם בשם המקוצר הקספרים. הלהקה הוקמה ב־1991, התפרקה ב־1996, התאחדה לזמן קצר ב־2004 לסיבוב הופעות, התאחדה בשנית ב־2007 ופעילה עד היום. הלהקה נחשבת לאחת מהבולטות בגל להקות רוק ישראלי שצמחו בתחילת שנות התשעים. בתחילת שנות ה־90 פרסם הקלידן שי להב מודעה בעיתון שבה הזמין מוזיקאים לחבור אליו. היחיד שנענה היה גיטריסט צעיר, אורן ברזילי. יחד כתבו להב וברזילי שירים למופע שנקרא "מופע הארנבות של ד"ר קספר". ברזילי הזמין את דודי לוי לאחת ההופעות הראשונות, ולוי אהב את מה ששמע והחל ללוות את הלהקה. בהמשך הוסיפו את הבסיסט איציק רייזנברג ואת המתופף צביקה כהן, והפכו את שם המופע לשם הלהקה. בשנת 1992 הוחתמו על חוזה בחברת התקליטים הד ארצי. בינואר 1993 יצא השיר "בשמלה אדומה", שזכה להצלחה, ובעקבותיו יצאו השירים "בואי דינה" ו"יום שני השמח", שגם הם הפכו ללהיטים גדולים. אלבום הבכורה של הלהקה, "מופע הארנבות של ד"ר קספר", שהפיק מוזיקלית לוי, יצא בהמשך השנה. הוא זכה לביקורות חיוביות ולהצלחה מסחרית. בשנת 1994 הקליטה הלהקה את אלבומה השני, "מופע הארנבות של ד"ר קספר 2", גם הוא בהפקתו המוזיקלית של דודי לוי. חברי הלהקה ניסו "להתבגר" וליצור אלבום קונספט, אך למעט הלהיט הקטן "אהובתי השונה", לא הצליחו לשחזר את הצלחתם מהאלבום הקודם. האלבום השלישי של הלהקה, "הו הו", שיצא בשנת 1995 בהפקתו של עובד אפרת, החזיר את האנרגיות ואת היצירתיות ללהקה. האלבום הניב להיטים, ובראשם "אחלום לנצח", "מתוק יום הדבש", "הו הו" "השיר שלי" ו"תראו אותי" אך כמו קודמו לא זכה להצלחה של האלבום הראשון. בהמשך השנה חזר הבסיסט איציק רייזנברג בתשובה והחליט לעזוב את הלהקה. הוא הוחלף בשי נובלמן בסיבוב ההופעות. בינואר 1996 התפרקה הלהקה, אם כי באפריל נכנסו חבריה לאולפן הקלטות להקליט כמה משיריו של נובלמן בשפה האנגלית. לאחר התפרקות הלהקה עזב הגיטריסט אורן ברזילי לארצות הברית והיה מנהל מוזיקלי של ראפרים. בהמשך הוא חזר לישראל והפיק אלבומים ללהקות רוק. שי להב הקים (כמפיק) את להקת הבנים המצליחה היי פייב. באלבומה האחרון הקליטה היי פייב גרסת כיסוי ל"אחלום לנצח". צביקה כהן הפסיק לנגן, וכיום הוא מנהל מלון בבוסטון בארצות הברית. שי נובלמן המשיך לקריירת סולו, לצד עבודה בתחומי המשחק והתקשורת. בתחילת שנות ה־2000 פתח בקריירה בין־לאומית. במאי 2004 הצטרף אורן ברזילי לסיבוב ההופעות של שי להב ולהקתו. בהופעות הם ביצעו את להיטיהם הגדולים של מופע הארנבות. בספטמבר אותה שנה קיימו עם נובלמן שלושה מופעים רשמיים של הלהקה (בהרכב שונה). באחת ההופעות הצטרפו צביקה כהן ואיציק רייזנברג לשירים אחדים. שנה לאחר מכן יצא האלבום "מופע הארנבות של ד"ר קספר בהופעה חיה", שהוקלט בהופעות האיחוד. בעקבות ההצלחה של סיבוב הופעות זה, יצאה הלהקה באוקטובר 2005 לסיבוב נוסף, בן שש הופעות. בקיץ 2007 החליטו ברזילי ולהב על איחוד נוסף למשך הקיץ. ההופעות היו אמורות להתחיל כבר ביוני, אך בעקבות אבל במשפחתו של אחד מחברי הלהקה נדחו ליולי. עם אורן זיו, עם גלעד פסטרנק ועם יובי חייבי הרכיבו השניים הרכב חדש ללהקה. בהרכב זה הקליטו שני שירים חדשים, "עולם שקט" ו"אז", ואת הקטע האינסטרומנטלי "אגמה", ששולבו בהופעות. בסיבוב ההופעות הזה הודיעו כי ייכנסו להקלטות של אלבום חדש בספטמבר. לאחר הצלחת ההופעות של אותו קיץ וההחלטה להקליט אלבום חדש, יצאה הלהקה לסיבוב הופעות נוסף לקראת האלבום. ביוני 2008 היא הוציאה סינגל ראשון לקראת האלבום הבא, בשם "היא כל הסיפור". זמן קצר לאחר יציאת הסינגל יצאה הלהקה להפסקה של כמה חודשים, משום שברזילי לקה בתסמונת גייאן־בארה. לאחר שהבריא יצאה הלהקה לסיבוב הופעות מחודש והוציאה את הסינגל "עולם שקט", שזכה להצלחה ענקית. ב־2 באפריל 2009 יצא האלבום "סוף לא טוב", שהצליח, וכלל את "היא כל הסיפור" ואת "עולם שקט". מאוחר יותר הצטרף ללהקה הגיטריסט אריאל פוליאקוב. באפריל 2011 הוציאה הלהקה את הסינגל "הכל יהיה בסדר". זה היה הלהיט היחיד מהאלבום שיצא בספטמבר, "בן חורג", החמישי במספר. בנובמבר 2013 הוציאה הלהקה לראשונה אלבום אוסף לרגל עשרים שנות פעילות, ששמו "מופע הארנבות של ד"ר קספר – האוסף". האוסף כולל 21 מלהיטיה הגדולים לאורך השנים. ב־10 בדצמבר 2015 יצא האלבום "מנגינות", שכלל 11 שירים חדשים. מתוכו הצליחו וזכו להשמעות רבות ברדיו "מנגינות" ו"בוקר חדש". ב־28 בינואר 2016 הושק האלבום בהופעה חגיגית במועדון התיאטרון בתל אביב. בינואר 2018 חגגה הלהקה 25 שנות פעילות. היא פתחה בסיבוב קטן של הופעות חגיגיות וביצעה שירים שלא בוצעו בשנים שלפני כן. ב־13 במרץ 2019 הלך לעולמו נגן גיטרת הבס איציק רייזנברג, לאחר שסבל כמה שנים מטרשת נפוצה. ב-15 במרץ 2023, חגגה הלהקה 30 שנות פעילות, במופע-איחוד חגיגי בהאנגר 11 בתל אביב. אלבומים מופע הארנבות של ד"ר קספר (1993) מופע הארנבות של ד"ר קספר 2 (1994) הו הו (1995) סוף לא טוב (2009) בן חורג (2011) מנגינות (2015) אוספים מופע הארנבות של ד"ר קספר – האוסף (2013) הופעות מופע הארנבות של ד"ר קספר בהופעה חיה (2005) מופע הארנבות של ד"ר קספר, ברשת החברתית פייסבוק מופע הארנבות של ד"ר קספר, סרטונים בערוץ היוטיוב מופע הארנבות של ד"ר קספר, באתר Last.fm (באנגלית) מופע הארנבות של ד"ר קספר, באתר MusicBrainz (באנגלית) מופע הארנבות של ד"ר קספר, באתר Discogs (באנגלית) מופע הארנבות של ד"ר קספר, באתר Songkick (באנגלית) מופע הארנבות של ד"ר קספר, באתר Tab4u מופע הארנבות של ד"ר קספר, באתר MOOMA (בארכיון האינטרנט) הודעה על איחוד הלהקה 2007 - אתר "הבמה" ראיון מצולם עם שי להב ואורן ברזילי, ושיר של הלהקה מנוגן חי - מתוך אתר "וואלה" שי להב, דוקטורט – מופע הארנבות של ד"ר קספר, באתר nrg‏, 30 במאי 2008 נויה כוכבי, מופע הארנבות של ד"ר קספר: תראו אותם, באתר הארץ, 24 באפריל 2009 שגיא בן נון, תראו אותם: ראיון מיוחד עם הקספרים, באתר nrg‏, 16 בספטמבר 2011 עמי פרידמן, "אין לנו השפעה על המוזיקה הישראלית", באתר nrg‏, 21 בינואר 2013 עמי פרידמן, הקספרים: "כל תיאטרון פרינג' מקבל תקציב, והמוזיקה - אפס", באתר ynet, 9 בדצמבר 2015 יקי הפשטיין, מחוברים: מופע הארנבות כבר לא חולמים לנצח, באתר nrg‏, 19 בפברואר 2016 דודי פטימר, ‏סולן להקת "מופע הארנבות של ד"ר קספר" חוזר להצלחה הגדולה, באתר מעריב אונליין, 12 ביוני 2023 אמיר שוורץ, מופע הארנבות של ד"ר קספר: "לא הבנו מה זה אומר לתחזק הצלחה. היינו במשבר", באתר ynet, 29 במרץ 2024 דודי פטימר, ‏קריאת הדור: הסיפור שמאחורי אלבום הבכורה של הקספרים, באתר מעריב אונליין, 1 ביוני 2018 איה חיות, איציק רייזנברג, שהיה הבסיסט של "מופע הארנבות של ד"ר קספר", מת בגיל 46, באתר הארץ, 13 במרץ 2019 אסף נבו‏, להיט נצחי אחרי להיט נצחי: הקספרים סיפקו שעה ו-40 של רוק נפלא, באתר וואלה, 16 במרץ 2023